Ehdotus neuvoston päätökseksi Romanian osallistumista yhteisön ympäristöalan rahoitusvälineeseen (LIFE) koskevasta assosiaationeuvostossa vahvistettavasta yhteisön kannasta /* KOM/98/0112 lopull. - CNS 98/0074 */



Virallinen lehti nro C 122 , 21/04/1998 s. 0007



Ehdotus neuvoston päätökseksi Romanian osallistumista yhteisön ympäristöalan rahoitusvälineeseen (LIFE) koskevasta assosiaationeuvostossa vahvistettavasta yhteisön kannasta (98/C 122/07) KOM(1998) 112 lopull. - 98/0074(CNS) (Komission esittämä 9 maaliskuuta 1998) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 130 s artiklan 1 kohdan yhdessä 228 artiklan 3 kohdan ensimmäisen alakohdan kanssa, ottaa huomioon komission ehdotuksen, ottaa huomioon Euroopan parlamentin lausunnon sekä katsoo, että neuvoston ja komission päätös Euroopan yhteisöjen ja niiden jäsenvaltioiden sekä Romanian välistä assosiaatiota koskevan Eurooppa-sopimuksen lisäpöytäkirjasta tehtiin 4 päivänä joulukuuta 1995, lisäpöytäkirjan 1 artiklan mukaisesti Romania voi osallistua yhteisön puiteohjelmiin, erityisohjelmiin, hankkeisiin tai muihin toimiin erityisesti ympäristöalalla, ja assosiaationeuvosto päättää Romanian kyseisiin toimiin osallistumisen ehdoista, ja ympäristöalan rahoitusvälineen (LIFE) perustamisesta annetussa neuvoston asetuksessa (ETY) N:o 1973/92, selleisena kuin se on muutettuna 15 päivänä heinäkuuta 1996 annetulla neuvoston asetuksella (EY) N:o 1404/96, ja erityisesti sen 13 a artiklassa säädetään, että assosioituneet Keski-Euroopan maat voivat osallistua tähän ohjelmaan assosiaatiosopimusten yhteisön ohjelmiin osallistumista koskevien lisäpöytäkirjojen edellytysten mukaisesti, ON PÄÄTTÄNYT SEURAAVAA: Ainoa artikla Euroopan yhteisöjen ja niiden jäsenvaltioiden sekä Romanian Eurooppa-sopimuksella perustetussa assosiaationeuvostossa vahvistettava yhteisön kanta Romanian osallistumisesta yhteisön ympäristöalan rahoitusvälineeseen on liitteenä olevan assosiaationeuvoston päätösluonnoksen mukainen. Luonnos: Euroopan yhteisöjen ja niiden jäsenvaltioiden ja Romanian assosiaationeuvoston päätös tehty Romanian osallistumista yhteisön ympäristöalan rahoitusvälineeseen koskevista ehdoista ASSOSIAATIONEUVOSTO, joka - ottaa huomioon Euroopan yhteisöjen ja niiden jäsenvaltioiden sekä Romanian Eurooppa-sopimuksen (1), ottaa huomioon Euroopan yhteisöjen ja niiden jäsenvaltioiden sekä Romanian välistä assosiaatiota koskevan Eurooppa-sopimuksen lisäpöytäkirjan Romanian osallistumisesta yhteisön ohjelmiin ja erityisesti sen 1 ja 2 artiklan (2), sekä katsoo, että mainitun lisäpöytäkirjan 1 artiklan mukaisesti Romania voi osallistua yhteisön puiteohjelmiin, erityisohjelmiin, hankkeisiin ja muihin toimiin erityisesti ympäristöalalla, ja mainitun lisäpöytäkirjan 2 artiklan mukaisesti assosiaationeuvosto päättää ehdoista, jotka koskevat Romanian osallistumista 1 artiklassa tarkoitettuihin toimiin, ON PÄÄTTÄNYT SEURAAVAA: 1 artikla Romania osallistuu Euroopan yhteisön ympäristöalan rahoitusvälineeseen LIFEen tämän päätöksen olennaisen osan muodostavissa liitteissä I ja II olevien ehtojen mukaisesti. 2 artikla Tämä päätös on voimassa ympäristöalan rahoitusvälineen LIFEn keston ajan. 3 artikla Tämä päätös tulee voimaan sen tekemistä seuraavan kuukauden ensimmäisenä päivänä. (1) EYVL L 357, 31.12.1994, s. 2. (2) EYVL L 317, 30.12.1995, s. 40. LIITE I Romanian LIFE-ohjelmaan osallistumista koskevat ehdot 1. Romania osallistuu yhteisön ympäristöalan rahoitusvälineen, jäljempänä "LIFE-ohjelma", kaikkiin toimiin ympäristöalan rahoitusvälineen (LIFE) perustamisesta annetun neuvoston asetuksen (ETY) N:o 1973/92 muuttamisesta annetussa neuvoston asetuksessa (EY) N:o 1404/96 säädettyjen tavoitteiden, perusteiden, menettelytapojen ja määräaikojen mukaisesti. 2. Osallistumisedellytykset täyttävien romanialaisten laitosten, järjestöjen ja yksityishenkilöiden hakemusten jättämiseen, arviointiin ja valintaan sovelletaan samoja ehtoja kuin osallistumisedellytykset täyttäviin yhteisön laitoksiin, järjestöihin ja yksityishenkilöihin. Kielitaidon kehittäminen ja koulutustoimet koskevat yhteisön virallisia kieliä. Poikkeustapauksissa voidaan hyväksyä muut kielet, jos LIFE-ohjelman täytäntöönpano sitä edellyttää. 3. Yhteisön ulottuvuuden esiin tuomiseksi LIFE-ohjelmassa Romanian ehdottamiin monikansallisiin hankkeisiin ja toimiin on asianmukaisissa tapauksissa otettava mukaan kumppaneita yhteisön jäsenvaltioista. 4. LIFE-ohjelmasta annetun asetuksen asiaa koskevien säännösten mukaisesti Romania ottaa käyttöön asianmukaiset kansallisen tason rakenteet ja mekanismit ja toteuttaa muut tarvittavat toimenpiteet varmistaakseen ohjelman toteuttamista koskevan yhteensovittamisen ja järjestelyn kansallisella tasolla. 5. Romania maksaa joka vuosi Euroopan yhteisöjen talousarvioon osuuden kattaakseen osallistumisestaan LIFE-ohjelmaan aiheutuvat kustannukset (katso liite II). Assosiaatiokomitea voi tarvittaessa muuttaa rahoitusosuutta. 6. Yhteisön jäsenvaltiot ja Romania helpottavat parhaan kykynsä mukaan Romanian ja yhteisön välillä liikkuvien henkilöiden vapaata liikkuvuutta heidän osallistuessaan tämän päätöksen soveltamisalaan kuuluviin toimiin. 7. Euroopan yhteisöjen komissio ja Romania valvovat kumppanuuden perusteella Romanian osallistumista LIFE-ohjelmaan, sanotun kuitenkaan rajoittamatta komission ja Euroopan yhteisöjen tilintarkastustuomioistuimen velvollisuuksia valvoa ja seurata LIFE-ohjelmaa ohjelmasta annetun neuvoston asetuksen 10, 11 ja 12 artiklan nojalla. Romania toimittaa komissiolle tarvittavat kertomukset ja osallistuu muihin yhteisön päättämiin erityistoimiin. 8. Romania kutsutaan kaikkia tämän päätöksen täytäntöönpanoa koskevia kysymyksiä käsitteleviin yhteensovittamiskokouksiin ennen LIFE-komitean säännöllisiä kokouksia, sanotun kuitenkaan rajoittamatta LIFE-ohjelmasta annetun asetuksen 13 artiklassa tarkoitettujen menettelyjen noudattamista. Komissio ilmoittaa Romanialle näiden säännöllisten kokousten tulokset. 9. LIFE-ohjelmaa koskevissa hakumenettelyissä, päätöksissä, kertomuksissa ja muissa hallinnollisissa järjestelyissä käytettävän kielen on oltava jokin yhteisön virallisista kielistä. LIITE II Romanian rahoitusosuus LIFE-ohjelmasta 1. Romanian rahoitusosuus kattaa: - LIFE-ohjelmasta romanialaisille osallistujille myönnettävät avustukset tai muun rahoitustuen, - hallinnolliset lisäkustannukset, jotka liittyvät komission vastuulla olevaan LIFE-ohjelman hallinnointiin ja aiheutuvat Romanian osallistumisesta siihen. 2. LIFE-ohjelmasta romanialaisille edunsaajille myönnettyjen avustusten tai muun rahoitustuen yhteenlaskettu määrä ei minkään varainhoitovuoden aikana saa ylittää Romanian rahoitusosuutta sen jälkeen, kun hallinnolliset lisäkustannukset on vähennetty. Jos Romanian yhteisön talousarvioon maksama osuus hallinnollisten lisäkustannusten vähentämisen jälkeen on suurempi kuin romanialaisten edunsaajien LIFE-ohjelmasta saamien avustusten ja muun rahoitustuen yhteismäärä, Euroopan yhteisöjen komissio siirtää ylijäämän seuraavan varainhoitovuoden talousarvioon, ja vähentää vastaavan määrän Romanian sen vuoden rahoitusosuudesta. Jos tällaista ylijäämää on jäljellä LIFE-ohjelman päättyessä, vastaava summa palautetaan Romanialle. 3. Romanian vuosittainen rahoitusosuus on 2 200 000 ecua sekä vuoden 1998 että vuoden 1999 osalta. Tästä määrästä 110 000 ecua kattaa LIFE-ohjelman hallinnolliset lisäkustannukset, jotka liittyvät komission vastuulla olevaan LIFE-ohjelman hallinnointiin ja aiheutuvat Romanian osallistumisesta siihen. 4. Euroopan yhteisöjen yleiseen talousarvioon sovellettavia varainhoitoasetuksia sovelletaan erityisesti Romanian rahoitusosuuden hallintaan. Tämän päätöksen tullessa voimaan ja seuraavan vuoden alussa komissio lähettää Romanialle pyynnön maksaa sen tämän päätöksen mukaista rahoitusosuutta vastaavat varat. Rahoitusosuus ilmoitetaan ecuina ja maksetaan komission ecumääräiselle pankkitilille. Romania maksaa osuutensa tämän päätöksen soveltamisalaan kuuluvista vuosikustannuksista maksupyynnön mukaisesti ja viimeistään kolmen kuukauden kuluttua pyynnön lähettämisestä. Jos osuuden maksu viivästyy, Romania maksaa viivästyskorkoa maksamatta olevalle määrälle eräpäivästä lähtien. Viivästyskorkona käytetään eräpäivän kuukautena voimassa olevaa Euroopan raha-asiain yhteistyörahaston ecumääräisiin toimiinsa (1) soveltamaa korkoa 1,5 prosenttiyksiköllä korotettuna. 5. Romania maksaa edellä 3 kohdassa tarkoitetut hallinnolliset lisäkustannukset kansallisesta talousarviostaan. 6. Romania maksaa LIFE-ohjelmaan osallistumisestaan aiheutuvista jäljellä olevista kustannuksista 832 857 ecua vuonna 1998 ja 1 251 905 ecua vuonna 1999 kansallisesta talousarviostaan. 7. Jollei Phare-ohjelman säännöllisistä ohjelmointimenettelyistä muuta johdu, 1 257 143 ecua maksetaan Romanian maakohtaisesta Phare-ohjelmasta vuonna 1998 ja 838 095 ecua vuonna 1999. (1) Korko julkaistaan kuukausittain Euroopan yhteisöjen virallisen lehden C-sarjassa.